A4-0175/98

Ψήφισμα σχετικά με την κατάσταση προβλέψεων των εσόδων και δαπανών του Ευρωπαϊκού Κοινοβουλίου και σχετικά με την κατάσταση προβλέψεων των εσόδων και δαπανών του Διαμεσολαβητή για το οικονομικό έτος 1999 και επιστολη για τροποποίηση του προσχεδίου διορθωτικού και συμπληρωματικού προϋπολογισμού αριθ. 1/98

Το Ευρωπαϊκό Κοινοβούλιο,

- έχοντας υπόψη το ψήφισμά του της 2ας Απριλίου 1998 σχετικά με τους προσανατολισμούς για τη διαδικασία προϋπολογισμού 1999 ((ΣΠ της ημερομηνίας αυτής, Μέρος ΙΙ, σημείο 3.β).)),

- έχοντας υπόψη το ψήφισμά του της 2ας Απριλίου 1998 σχετικά με την προσαρμογή των δημοσιονομικών προοπτικών ((ΣΠ της ημερομηνίας αυτής, Μέρος ΙΙ, σημείο 3.γ).)),

- έχοντας υπόψη την έκθεση του Γενικού Γραμματέα,

- έχοντας υπόψη το προσχέδιο κατάστασης προβλέψεων που καθόρισε το Προεδρείο στις 31 Μαρτίου 1998 σύμφωνα με τις διατάξεις των άρθρων 22 παράγραφος 5 και 6 και 165, παράγραφος 1 του Κανονισμού,

- έχοντας υπόψη τις διατάξεις του δημοσιονομικού κανονισμού, τη δήλωση σχετικά με την υποβολή αναλυτικού προϋπολογισμού, καθώς και τα διοργανικά συμπεράσματα σχετικά με τον εξορθολογισμό των διοικητικών δαπανών ((ΕΕ C 308 της 20.11.1995, σημείο 127.)),

- έχοντς υπόψη την απόφασή του της 9ης Μαρτίου 1994 σχετικά με το καθεστώς και τους γενικούς όρους άσκησης των καθηκόντων του Διαμεσολαβητή και ειδικότερα το άρθρο 11 ((ΕΕ L 113 της 4.5.1994)),

- έχοντας υπόψη την έκθεση της Επιτροπής Προϋπολογισμών (A4-0175/98),

Ι. ΓΕΝΙΚΟ ΠΛΑΙΣΙΟ

1. υπενθυμίζει ότι η διαδικασία προϋπολογισμού 1999 εγγράφεται στο δημοσιονομικό πλαίσιο που καθορίστηκε από τις ισχύουσες δημοσιονομικές προοπτικές 1993/1999;

2. υπογραμμίζει ότι:

α) το ποσοστό αύξησης της κατηγορίας 5 «Δαπάνες διοικητικής λειτουργίας» των δημοσιονομικών προοπτικών ανέρχεται σε 4%;

β) η τήρηση της σύστασης των προέδρων των πολιτικών ομάδων της 14ης Νοεμβρίου 1988 για καθορισμό του προϋπολογισμού του Κοινοβουλίου σε συνολικό ύψος που θα αντιστοιχούσε σε 20% των προβλεπόμενων πιστώσεων για την κατηγορία 5 θα μπορούσε να οδηγήσει σε έγκριση ποσού 944,6 εκατ. Ecu;

γ) τα ποσά που εγγράφονται στις διάφορες θέσεις του προϋπολογισμού λαμβάνουν υπόψη την εκτέλεση των πιστώσεων του 1996 και 1997 και πρέπει να χρησιμοποιούνται σύμφωνα με τις αρχές της χρηστής δημοσιονομικής διαχείρισης, και ειδικότερα της οικονομίας και της σχέσης κόστους/αποτελεσματικότητας;

δ) η περιορισμένη αύξηση των δαπανών θα πρέπει να συμβαδίζει με τη μέριμνα για διατήρηση μιας λιτότητας ανάλογης προς εκείνη που επιβάλλουν στον εαυτόν τους τα κράτη μέλη;

ε) η επίσημη σχέση μετατροπής Ecu/FB του Ιανουαρίου 1998 που χρησιμοποιείται για τον υπολογισμό των ζητούμενων πιστώσεων είναι 40,7810, ενώ η σχέση Ecu/FF είναι 6,61349;

στ) οι μισθολογικές προσαρμογές και το μέσο ποσοστό πληθωρισμού που ελήφθησαν ως βάση υπολογισμού αντιστοιχούν σε 2,3% για το 1998 και 2,5% για το οικονομικό έτος 1999;

3. καθορίζει την κατάσταση προβλέψεων του Κοινοβουλίου για το οικονομικό έτος 1999 ((βλ. Προσχέδιο Προϋπολογισμού για το 1999, Τόμος 2.)), σε 916.102.484 Ecu ως προς τις δαπάνες και 53.812.374 Ecu ως προς τα ίδια έσοδα, πράγμα που αντιστοιχεί σε ποσοστό 19,40% του συνολικού ύψους της κατηγορίας 5 «Διοικητικές δαπάνες»; προβλέπει ότι το συνολικό ύψος της επαναχρησιμοποίησης θα ανέλθει σε 3.802.280 Ecu;

ΙΙ. ΠΑΡΟΥΣΙΑΣΗ ΤΟΥ ΠΡΟΫΠΟΛΟΓΙΣΜΟΥ

4. υπογραμμίζει ότι οι τροποποιήσεις που πραγματοποιήθηκαν στην ονοματολογία βελτιώνουν την παρουσίαση των δαπανών και ανταποκρίνονται στις απαιτήσεις του ελέγχου και της αναγνωσιμότητας του προϋπολογισμού ((Δημοσιονομικός Κανονισμός, άρθρο 19.2 και έγγραφο εργασίας της Επιτροπής Προϋπολογισμών, ΡΕ 222.535)); ότι ο προϋπολογισμός του περιέχει εφεξής ένα παράρτημα που κατανέμει τα μεγάλα δημοσιονομικά μεγέθη αναλόγως του προορισμού τους, ενώ η λεπτομερής ανάλυση κάθε δημοσιονομικού κονδυλίου θα πρέπει εφεξής να αποτελεί το αντικείμενο ξεχωριστού εγγράφου εργασίας που θα συνοδεύει την έκθεση του Γενικού Γραμματέα προς τα μέλη του Προεδρείου για το προσχέδιο της κατάστασης προβλέψεων εσόδων και δαπανών;

ΙΙΙ. ΜΕΛΗ ΤΟΥ ΟΡΓΑΝΟΥ

5. υπενθυμίζει ότι το 1999, έτος της καθιέρωσης του ευρώ, θα σημαδευτεί από το τέλος της τέταρτης νομοθετικής περιόδου με χρονικό όριο τις ευρωπαϊκές εκλογές του Ιουνίου 1999, των οποίων η συνολική καθαρή επίπτωση εκτιμάται σε 16,8 εκατ. Ecu;

6. προβλέπει εν προκειμένω, και υπό το φως της εμπειρίας των εκλογών του 1994, τις απαιτούμενες πιστώσεις για ένα κοινοβουλευτικό χρονοδιάγραμμα που θα περιλαμβάνει 11 τακτικές περιόδους συνόδου και 6 πρόσθετες περιόδους συνόδου, ποσοστό ανανέωσης του Κοινοβουλίου 60% ((Αυτό το ποσοστό λαμβάνει υπόψη το διαπιστωμένο ποσοστό του 1994, προσαυξημένο με ένα περιθώριο που θα επιτρέπει περιθώριο σφάλματος +/- 3%.)), καθώς και τις πιστώσεις για τη διεξαγωγή μιας ουδέτερης εκστρατείας με στόχο την πληροφόρηση των πολιτών της Ένωσης για τα θεσμικά της όργανα ((Απόφαση του Προεδρείου της 14 Ιανουαρίου 1998));

7. επισημαίνει ότι η ομάδα εργασίας «καθεστώς των μελών» θα πρέπει, πριν από την πρώτη ανάγνωση του προϋπολογισμού του 1999, να υποβάλει συγκεκριμένες προτάσεις οι οποίες δύνανται να έχουν συνέπειες για τον προϋπολογισμό του Κοινοβουλίου, και πιο συγκεκριμένα για τις θέσεις που αφορούν τα μέλη του Ευρωπαϊκού Κοινοβουλίου;

IV. ΠΡΟΣΩΠΙΚΟ ΕΝ ΕΝΕΡΓΕΙΑ

8. υπενθυμίζει ότι το Προεδρείο του ενέκρινε στις 20 Οκτωβρίου 1997 τις αρχές της νέας πολιτικής προσωπικού, της οποίας τα βασικά στοιχεία είναι: πρόσληψη βάσει της αρχής της μη διάκρισης και με όριο ηλικίας αυξημένο σε 45 έτη ((Η εν λόγω διάταξη για το όριο ηλικίας θα επανεξετασθεί μετά από δύο χρόνια.)); κινητικότητα και αναδιάταξη για όλους τους μόνιμους υπαλλήλους; συστηματική επαγγελματική επιμόρφωση που θα πρέπει να αποτελέσει καθοριστικό στοιχείο ώστε να αποκτήσει η Γενική Γραμματεία την αναγκαία ευελιξία και προσαρμοστικότητα; αναμόρφωση του συστήματος προαγωγών; αποκέντρωση και ανάθεση εξουσιών στα διαχειριστικά θέματα; συνέχιση των προσπαθειών για την ισότητα ευκαιριών;

9. υπενθυμίζει ότι, ως κοινοτικό θεσμικό όργανο, το Ευρωπαϊκό Κοινοβούλιο ενέχεται άμεσα στη δρομολογηθείσα διαδικασία διεύρυνσης και ότι συνεπώς θα πρέπει να αποκτήσει το ενδεικνυόμενο ανθρώπινο δυναμικό;

10. εγκρίνει τις πιστώσεις για τη δημιουργία θέσεων, τις αναβαθμίσεις, τις αποδόσεις βαθμού ad personam και τα άλλα μέτρα σχετικά με το οργανόγραμμα, ως εξής:

Γενική Γραμματεία:

α) δημιουργία 10 έκτακτων θέσεων (5Α7, 1Β5 και 4C5) που συνδέονται με τη διαδικασία διεύρυνσης, εξυπακουομένου του ότι οι βαθμοί αυτοί είναι δυνατό να αναθεωρηθούν, πριν από την πρώτη ανάγνωση του σχεδίου προϋπολογισμού, βάσει της περιγραφής καθηκόντων που θα υποβληθεί από τον Γενικό Γραμματέα προς τα αρμόδια όργανα;

β) αναβάθμιση 206 μόνιμων θέσεων: 5 Α5 σε Α4, 4 Α6 σε Α5, 11 Α7 σε Α6, 12 Β2 σε Β1, 12 Β3 σε Β2, 12 Β4 σε Β3, 25 Β5 σε Β4, 38 C2 σε C1, 9C3 σε C2, 19 C4 σε C3, 11 C5 σε C4, 25 D2 σε D1, 5 D3 σε D2, 1 LA4 σε LA3, 11 LA5 σε LA4 και 6 LA6 σε LA5; εγγράφει τις αντίστοιχες πιστώσεις στο κεφάλαιο 100 και καλεί το Γενικό Γραμματέα να υποβάλει έκθεση που να προσδιορίζει το σύνολο των κανόνων που διέπουν το σύστημα των προαγωγών με βάση την απόδοση όπως απαιτείται από τις διατάξεις του Κανονισμού Υπηρεσιακής Κατάστασης των Υπαλλήλων;

γ) απόδοση 5 βαθμών «ad personam»: 4 C1 σε B3, 1 D1 σε C3;

δ) μετατροπή δύο έκτακτων θέσεων Α7 σε 2 μόνιμες θέσεις Α7 με αντικείμενο εργασίας τη διαχείριση των νέων κτηρίων στις Βρυξέλλες και στο Στρασβούργο;

ε) αναβάθμιση μιας θέσης έκτακτου υπαλλήλου Α7 ημισείας απασχολήσεως σε Α6 πλήρους απασχολήσεως για την ιατρική υπηρεσία των Βρυξελλών;

στ) μετατροπή 15 θέσεων της κατηγορίας D σε C;

Γραμματείες των πολιτικών ομάδων

ζ) αναβάθμιση 17 θέσεων έκτακτων υπαλλήλων: 2 Α5 σε Α4, 4 Α6 σε Α5, 2 Α7 σε Α6, 1 Β2 σε Β1, 1 Β3 σε Β2, 1 Β4 σε Β3, 2 C1 σε B4, 3 C2 σε C1 και 1 D3 σε D2;

11. τονίζει ότι:

α) οι βαθμοί που ελευθερώνονται κατ' αυτόν τον τρόπο (εκτός των Α3, LA3, Α2 και Α1) με οριστική παύση καθηκόντων αντικαθίστανται στο βασικό βαθμό της αντίστοιχης κατηγορίας και επιπλέον είναι αναγκαίο να αναπτυχθεί συνεργασία των εκτάκτων υπαλλήλων των πολιτικών ομάδων με τη Γενική Γραμματεία με βάση κριτήρια που θα προσδιοριστούν από τις αρμόδιες αρχές;

β) η αναβάθμιση μιας θέσης LA4 σε LA3 αφορά το Τμήμα των Πλήρων Πρακτικών (ΓΔ Ι), ενόψει μιας αναδιοργάνωσης των τμημάτων για τα Συνοπτικά Πρακτικά και για τα Πλήρη Πρακτικά των Συνεδριάσεων;

γ) η μετατροπή των θέσεων της κατηγορίας D σε C αφορά θέσεις για κλητήρες οι οποίοι εκτελούν εργασία βοηθού αίθουσας συνεδριάσεων ((Απόφαση του Προεδρείου της 7 Απριλίου 1997.));

12. αναθέτει στο Γενικό Γραμματέα του να υποβάλει έκθεση πριν από το τέλος της διαδικασίας προϋπολογισμού 1999 σχετικά με τα μέτρα που όντως ελήφθησαν σε ό,τι αφορά: την αναδιάρθρωση της εργασίας των κοινοβουλευτικών επιτροπών, λαμβανομένων υπόψη των συνεπειών της Συνθήκης του Άμστερνταμ και της διεύρυνσης; τη συστηματική και διαρθρωμένη συνεργασία μεταξύ ΓΔ ΙΙ και ΓΔ IV; το πρόγραμμα ανταλλαγών υπαλλήλων με τις εθνικές διοικήσεις ή κοινοβούλια; την επαγγελματική επιμόρφωση;

13. ζητεί στο Γενικό Γραμματέα του να εκπονήσει μία ενημερωμένη αποτίμηση του κεφαλαίου 18 (διοργανική συνεργασία) υποδεικνύοντας για ποίον λόγο απαιτούνται ολιγότερες πιστώσεις στον προϋπολογισμό 1999 του Ευρωπαϊκού Κοινοβουλίου από ό,τι το 1998;

V. ΕΞΕΛΙΞΗ ΤΩΝ ΠΙΣΤΩΣΕΩΝ

14. διαπιστώνει ότι, χάρη στην εφαρμογή του κτηριακού προγράμματός του στο Στρασβούργο και στις Βρυξέλλες, οι δαπάνες για ακίνητα πρόκειται να μειωθούν, αρχής γενομένης από το 1999, κατά 17,2 εκατ. Ecu;

15. επισημαίνει ότι η μείωση αυτή συνδέεται με τις αποφάσεις που ελήφθησαν κατά την έγκριση και εκτέλεση των προϋπολογισμών της παρούσας νομοθετικής περιόδου 1994 - 1999, με κύριο άξονα την επίσπευση της εξόφλησης για τα κτήρια και τη δρομολόγηση μιας πολιτικής βέλτιστης χρησιμοποίησης των υπαρχόντων κτηρίων μέσω μιας ενισχυμένης διοργανικής συνεργασίας ((Εγκατάλειψη των κτηρίων Belliard και Van Maerlant προς όφελος της ΟΚΕ/ΕτΠ και της Επιτροπής.)); ότι οι οικονομίες που πραγματοποιήθηκαν, ιδίως με την εξόφληση της επένδυσης για τα κτήρια D1 και D2, αφήνουν για το οικονομικό έτος 1999 ένα περιθώριο που εκτιμάται σε 27 εκατ. Ecu;

16. κρίνει ως εκ τούτου αναγκαία τη συνέχιση αυτής της πολιτικής για τα κτήρια τόσο των Βρυξελλών όσο και του Στρασβούργου, προκειμένου να επιβεβαιωθεί η εφαρμογή ενός ταυτόσημου νομικού και χρηματοοικονομικού καθεστώτος για τους δύο τόπους εργασίας και να εξακολουθήσει να ισχύει η προοπτική πραγματικής εξοικονόμησης για τον προϋπολογισμό της Ένωσης;

17. προκειμένου να μειωθεί περαιτέρω το μερίδιο του κεφαλαίου 20 στους προϋπολογισμούς των θεσμικών οργάνων για το 1999 και τα επόμενα έτη, και λαμβάνοντας υπόψη τις ανάγκες στέγασης της Επιτροπής Περιφερειών και της Οικονομικής και Κοινωνικής Επιτροπής, προτείνει μια διορθωτική επιστολή στο προσχέδιο του διορθωτικού και συμπληρωματικού προϋπολογισμού 1/98, σύμφωνα με το άρθρο 14 του δημοσιονομικού κανονισμού και σύμφωνα με την παράγραφο 29 του ψηφίσματος του Κοινοβουλίου της 18ης Δεκεμβρίου 1997 ((ΕΕ C 14 της 19.1.1998, σελ. 114)) που αφορά τον προϋπολογισμό 1998 και τις συστάσεις του Προεδρείου της 11ης Μαΐου 1998;

18. θεωρεί σκόπιμο υπό τις συνθήκες αυτές, και λαμβανομένου υπόψη του περιθωρίου που δεν έχει ενσωματωθεί στον προϋπολογισμό, να επανεξετασθεί η κατάσταση, συμπεριλαμβανομένων των αβεβαιοτήτων που συνδέονται με την παράδοση του κτηρίου IPE IV στο Στρασβούργο στο πλαίσιο της πρώτης ανάγνωσης του προϋπολογισμού;

19. υπενθυμίζει ότι, για το οικονομικό έτος 1998, το κεφάλαιο 100 «αποθεματικές πιστώσεις» περιλαμβάνει πιστώσεις για τα κεφάλαια 11 «προσωπικό εν ενεργεία», 18 «διοργανική συνεργασία», 20 «επενδύσεις σε ακίνητα, μίσθωση ακινήτων και παρεπόμενα έξοδα», 21 «πληροφορική και τηλεπικοινωνίες» και ότι οι προϋποθέσεις για την αποδέσμευσή τους έχουν προσδιορισθεί; ως εκ τούτου, εν αναμονή των συζητήσεων για την εκτέλεση του προϋπολογισμού του τρέχοντος οικονομικού έτους, εγγράφει πίστωση:

α) 5 εκατ. Ecu για το άρθρο 203 «Καθαρισμός και συντήρηση (Βρυξέλλες)«;

β) 13,499 εκατ. Ecu για το κεφάλαιο 21 «Πληροφορική και τηλεπικοινωνίες»;

γ) 1 εκατ. Ecu για το άρθρο 260 «Διαβουλεύσεις, μελέτες και έρευνες περιορισμένου χαρακτήρα, πρόγραμμα STOA»;

20. εγγράφει στο κεφάλαιο 101 «Αποθεματικό για απρόβλεπτα» πίστωση ύψους 5.346.421 Ecu;

VΙ. ΔΙΑΜΕΣΟΛΑΒΗΤΗΣ

21. διαπιστώνει ότι ο Διαμεσολαβητής, σύμφωνα με τις διατάξεις του άρθρου 12 του δημοσιονομικού κανονισμού, διαβίβασε στο Ευρωπαϊκό Κοινοβούλιο πριν από την 1η Μαΐου 1998 μια κατάσταση προβλέψεων των δαπανών και των εσόδων του για το οικονομικό έτος 1999, το συνολικό ύψος της οποίας ανέρχεται σε 3.474.797 Ecu για τις δαπάνες και 357.140 Ecu για τα έσοδα;

22. λαμβάνει υπό σημείωση, στο παρόν στάδιο της διαδικασίας, την αίτηση για τη δημιουργία 6 νέων θέσεων εκτάκτων υπαλλήλων, συμπεριλαμβανομένης 1 θέσεως A3 σε Α2, και την αναβάθμιση/μετατροπή 4 άλλων, συπεριλαβανομένων 1 A3 και 1 A2; εφιστά εν προκειμένω την προσοχή: στις διατάξεις του Κανονισμού Υπηρεσιακής Καταστάσεως των Υπαλλήλων όσον αφορά τις προαγωγές; στα συμπεράσματα στα οποία κατέληξαν τα τρία θεσμικά όργανα (Κοινοβούλιο, Συμβούλιο και Επιτροπή) σχετικά με τον εξορθολογισμό των διοικητικών δαπανών; και στην ανάγκη να προβούν τα τρία αυτά θεσμικά όργανα σε κοινή δήλωση όπου θα ορίζονται οι κατευθυντήριες αρχές για τον αριθμό υπαλλήλων που απασχολεί ο Διαμεσολαβητής και το καθεστώς ως εκτάκτων ή επί συμβάσει υπαλλήλων εκείνων που διεξάγουν έρευνες ((Κανονισμός υπηρεσιακής κατάστασης για τους υπαλλήλους και το λοιπό προσωπικό των Ευρωπαϊκών Κοινοτήτων; προανεφερόμενη απόφαση του Ευρωπαϊκού Κοινοβουλίου της 9ης Μαρτίου 1994;ψήφισμα της 24ης Οκτωβρίου 1995 για το σχέδιο γενικού προϋπολογισμού 1996, τμήματα Ι, ΙΙ, IV και VI, ΕΕ C 308 της 20.11.1995, σελ. 122, καθώς και ψήφισμα της 23ης Μαΐου 1996 για το 1997, παρ. 38 και 39, ΕΕ C 166 της 10.6.1996, σελ. 184.)); ως εκ τούτου απορρίπτει τις προτεινόμενες αναβαθμίσεις και δέχεται τη δημιουργία (3) νέων προσωρινών θέσεων: 1 A7, 1 B5 και 1 C5;

23. αναθέτει στον Πρόεδρό του να διαβιβάσει το παρόν ψήφισμα στα ενδιαφερόμενα όργανα, καθώς και το Διαμεσολαβητή.